《未央宫瓦头歌》
明代·贝翱

赤龙西飞入咸阳，乌骓喷火焚阿房。
阿房已灰骓亦逝，渭水参阿开未央。
未央宫殿中天起，乃公见之怒仍喜。
壮丽方推相国能，万户千门从此始。
南山相对双阙开，函关夜启候王来。
奉觞殿上呼万岁，拔剑砍柱何雄哉。
玉阶一污新都履，旧宅重开洛阳水。
东西照耀四百秋，汉基半与周基似。
长杨昨夜西风早，锦幔椒涂迹如扫。
谁言长乐殊未央，回首青青千里草。
可怜遗瓦至今存，古今不剥莓苔痕。
铜雀有歌哀白日，鸳鸯无梦到黄昏。
梁园老人爱奇雅，锦囊得之百金价。
茅斋风雨伍陈玄，犹作金人泪□泻。
朝来拓得寄江城，旧物相看无限情。
白发张衡足愁思，何人相与话西京。

作者简介：明浙江崇德人。贝琼子，字季翔。洪武中以明经官楚府纪善。有《平澹集》。